Uocchie c'arraggiunate

Uocchie c'arraggiunate è na canzona napulitana.

Scheda d''a canzona

 Parole 'e: Alfredo Falcone Fieni
 Museca 'e: Rodolfo Falvo (1874-1936)
 Anne 'e nascita: 1904

'E pparole

St'uocchie ca tiene belle,
lucente ccchiù d''e stelle,
sò' nire cchiù d''o nniro
só' comm'a duje suspire...

Ogne suspiro coce,
ma tene 'o ffuoco doce...
e, comme trase 'mpietto,
nun lle dá cchiù arricietto.

E chi ve pò scurdá,
uocchie ch'arraggiunate
senza parlá?
Senza parlá?
A me guardate sí...
e státeve nu poco,
comme dich'i'...
comme dich'i'...
comme vogl'i'!...

Sò nire: cchiù sblennente
'e ll'ebano lucente!
Comm'a na seta fina
só' ll'uocchie 'e Cuncettina.

Sempe ca 'e ttèngo mente,
nce trovo sentimente...
pecché nce sta nu vezzo,
ca i' guardo e ll'accarezzo.

E chi ve pò scurdá,
uocchie ch'arraggiunate
senza parlá?
Senza parlá?
A me guardate sí...
e státeve nu poco,
comme dich'i'...
comme dich'i'...
comme vogl'i'!...

Sciure e frónne addirose,
nun cerco tanta cose...
Né 'a cchiù bella guagliona,
si è ricca, mm'appassiona...

Ma tutta simpatia,ma tutta vita mia,
mme giova o mm'arruvina,
só' ll'uocchie 'e Cuncettina!

E chi ve pò scurdá...

Pe' sèntere 'o mutivo

 Roberto Murolo - Uocchie c'arraggiunate
 Claudio Villa - Uocchie c'arraggiunate

Categurìa:'E canzone napulitane